
নয়া দিগন্ত অনলাইন
০৫ ডিসেম্বর ২০১৬,সোমবার
বিশ্ববিদ্যালয়গুলোর মান উন্নয়নে এক্রিডিটেশন কাউন্সিল গঠন করা হবে : শিক্ষামন্ত্রী

শিক্ষামন্ত্রী নুরুল ইসলাম নাহিদ বলেছেন, বিশ্ববিদ্যালয়গুলোর মান উন্নয়নের লক্ষ্যে এক্রিডিটেশন কাউন্সিল গঠন করা হবে।
তিনি বলেন, এ সংক্রান্ত আইনের খসড়া মন্ত্রিসভায় অনুমোদিত হয়েছে। শিগগিরই তা সংসদে উত্থাপিত হবে।
আজ ঢাকার বসুন্ধরা কনভেনশন সিটিতে ব্র্যাক বিশ্ববিদ্যালয়ের ১১তম সমাবর্তন অনুষ্ঠানে প্রধান অতিথির বক্তৃতায় তিনি এ কথা বলেন।
মন্ত্রী বলেন, শিক্ষার গুণগত মান বৃদ্ধি এখন সবচেয়ে বড় চ্যালেঞ্জ। মান বৃদ্ধির জন্য উন্নত পরিবেশ নিশ্চিত করা যেমন প্রয়োজন, তেমনি আধুনিক প্রযুক্তির ব্যবহার এবং আধুনিক শিক্ষাদান পদ্ধতিও রপ্ত করতে হবে। বৈজ্ঞানিক, প্রযুক্তিগত ও তথ্য বিপ্লবের সুযোগ গ্রহণ করে যুগোপযোগী মানবসম্পদ গড়ে তুলতে হবে।
তিনি বলেন, বেসরকারি বিশ্ববিদ্যালয়গুলো দেশে উচ্চশিক্ষার ক্ষেত্রে নতুন মাত্রা যোগ করেছে। যারা বিদেশে গিয়ে পড়াশুনা করতে চায়, তাদের একটি অংশ এ বিশ্ববিদ্যালয়গুলোতে পড়াশুনা করছে। ফলে আমাদের বৈদেশিক মুদ্রা সাশ্রয় হচ্ছে। দক্ষ মানবসম্পদ তৈরিতে বিশ্ববিদ্যালয়গুলোতে জ্ঞান চর্চা ও গবেষণা বৃদ্ধির ওপর তিনি জোর দেন।
মন্ত্রী বলেন, নতুন প্রজন্মকে নৈতিক মূল্যবোধ ও দেশপ্রেমে উজ্জীবিত হয়ে পুর্ণাঙ্গ মানুষ হিসেবে গড়ে উঠতে হবে। অর্জিত জ্ঞান ও দক্ষতা মানুষের কল্যাণে এবং উন্নত জাতি গঠনে কাজে লাগানোর জন্য তিনি নতুন গ্রাজুয়েটদের প্রতি আহবান জানান।
অনুষ্ঠানে ভারতীয় বিশিষ্ট সাংস্কৃতিক ব্যক্তিত্ব শাবানা আজমী সমাবর্তন বক্তৃতা প্রদান করেন। অন্যান্যের মধ্যে বিশ্ববিদ্যালয় মঞ্জুরী কমিশনের চেয়ারম্যান প্রফেসর আবদুল মান্নান, ব্র্যাক বিশ্ববিদ্যালয়ের ট্রাস্টি বোর্ডের চেয়ারম্যান স্যার ফজলে হাসান আবেদ এবং বিশ্ববিদ্যালয়ের উপাচার্য প্রফেসর সৈয়দ সাদ আন্দালিব বক্তব্য রাখেন।

